b'\n_START_ARTICLE_\nB\xc3\xa9la II. Ogrski\n_START_SECTION_\n\xc5\xbdivljenje\n_START_PARAGRAPH_\nB\xc3\xa9la II. se je med letoma 1108 in 1110 rodil \xc3\x81lmo\xc5\xa1u, ki je bil pripadnik ogrskekraljevske dinastije \xc3\x81rp\xc3\xa1dovcev, in Predslavi, h\xc4\x8derki Kijevskega velikega kneza Svjatopolka II. Ker je bil \xc3\x81lmo\xc5\xa1 stalna gro\xc5\xbenja tako svojemu bratu Kolomanu kot ne\xc4\x8daku \xc5\xa0tefanu ter izvor nestabilnosti v ogrski dr\xc5\xbeavi, ga je dal Koloman po \xc5\xa1esti zaroti leta 1113 zajeti in skupaj z B\xc3\xa9lo oslepiti. Kralj je menda zaukazal \xc5\xa1e kastracijo B\xc3\xa9le, a naj bi se rabelj majhnega otroka usmilil in namesto njega kastriral psa, pasje testise pa prinesel Kolomanu kot dokaz za skopljenje de\xc4\x8dka. Tak\xc5\xa1na kazen je bila v tistih \xc4\x8dasih primerjalno gledano precej mila, saj je upornik proti oblasti ostal \xc5\xbeiv. Ob  Kolomanovi smrti se je oslepljeni \xc3\x81lmo\xc5\xa1 umaknil v Bizanc, oslepljenega sina B\xc3\xa9lo pa je uspel skriti v samostan P\xc3\xa9csv\xc3\xa1rad, tako da niti  naslednik \xc5\xa0tefan skoraj do smrti ni vedel zanj. Ko je nevarnost z dvora za B\xc3\xa9lo minila, se je poro\xc4\x8dil s Heleno, ki je bila h\xc4\x8di srbskega velikega \xc5\xbeupana Uro\xc5\xa1a I. V zakonu se jima je okrog leta 1130 rodil sin  G\xc3\xa9za Imela sta \xc5\xa1e dva sinova- najstarej\xc5\xa1i je bil Ladislav II., najmlaj\xc5\xa1i pa \xc5\xa0tefan IV. B\xc3\xa9la, ki je bil slep, se sam ni mogel aktivno udejstvovati v ogrski politiki, vse bolj se je predajal pijan\xc4\x8devanju, kmalu je zbolel in umrl 13. februarja 1141.\n_START_SECTION_\nKraljevanje\n_START_PARAGRAPH_\nKer \xc5\xa0tefan II.ni imel potomstva, je pri\xc5\xa1lo do zanimivega preobrata- za svojega naslednika je kot o\xc4\x8detovega ne\xc4\x8daka dolo\xc4\x8dil prav oslepljenega B\xc3\xa9lo. B\xc3\xa9la II. je od \xc5\xa0tefana II. prevzel oslabljeno oblast na Ogrskem in okrnjeno Hrva\xc5\xa1ko, ki ni ve\xc4\x8d nadzorovala dalmatinskega primorja. Namesto B\xc3\xa9le je na Ogrskem in na Hrva\xc5\xa1kem dejansko vladala njegova srbska \xc5\xbeena Helena (Jelena), ki se je kruto ma\xc5\xa1\xc4\x8devala vsem, ki so imeli kakr\xc5\xa1no koli zvezo z oslepitvijo njenega mo\xc5\xbea. Tako je na zboru v Aradu ukazala pokol vseh, ki so bili kakorkoli povezani z oslepitvijo njenega mo\xc5\xbea.Helena je bila sicer h\xc4\x8di srbskega velikega \xc5\xbeupana Uro\xc5\xa1a I., njen brat Belo\xc5\xa1 pa je na ogrskem dvoru imel najvi\xc5\xa1je polo\xc5\xbeaje v kraljevini (ban, palatin). _NEWLINE_Preostali B\xc3\xa9lini nasprotniki so nato na Ogrsko poklicali Borisa Kolomanovi\xc4\x8da, ki je bil morda B\xc3\xa9lin stric in si je lastil pravico do ogrskega prestola. bizantinski cesar Ivan II. Komnen je leta 1132 proti novemu kralju B\xc3\xa9li II., ki je bil srbski varovanec, sicer podprl Borisa, a slednjemu v resnici ni nudil mnogo pomo\xc4\x8di. Boris se je nato leta 1032 s podporo Boleslava II. Poljskega vseeno posku\xc5\xa1al dokopati do ogrskega prestola, a je bil pora\xc5\xbeen na reki Saj\xc3\xb3._NEWLINE_\xc4\x8cistke so v tridesetih letih 12. stoletja ponovno okrepile osrednjo oblast. To se je pokazalo tudi v odnosu do okoli\xc5\xa1kih politi\xc4\x8dnih skupnosti. Ogrskemu kraljestvu je npr. uspelo pridobiti  obmo\xc4\x8dje reke Rame v Bosni. B\xc3\xa9lini vojski je leta 1133 uspelo iztrgati Spalato (Split) iz rok Bene\xc4\x8danov in ga priklju\xc4\x8diti Hrva\xc5\xa1ki. Tudi Zadar je bil okrog leta 1134 v hrva\xc5\xa1kih rokah, vendar pa je kmalu ponovno pri\xc5\xa1el pod Bene\xc4\x8dane. Najkasneje do leta 1136 je Hrva\xc5\xa1ka uspela za kratek \xc4\x8das pridobiti skoraj vso Dalmacijo. Leta 1136 izbrani novi splitski nad\xc5\xa1kof Gavdij se ni \xc5\xa1el priklonit pape\xc5\xbeu, ampak ostrogonskemu nad\xc5\xa1kofu Felicijanu, da bi tako dokazal svojo vdanost ogrskemu dvoru. To dodatno dokazuje, da se je politi\xc4\x8dno sredi\xc5\xa1\xc4\x8de ogrsko-hrva\xc5\xa1ke meddr\xc5\xbeavne skupnosti v precej\xc5\xa1nji meri preneslo na Ogrsko, in da je bila hrva\xc5\xa1ka neodvisnost dejansko okrnjena.'